5,3 millioner.

Så mange cigaretter er blevet fundet inden i 14 falske varmtvandsbeholderne på et containerskib i Aarhus Havn.

- Det er et meget stort fund det her. Det er det, siger Kristian Johnsen, funktionsleder i Skat om smuglergodset til DR Nyheder.

Han fortæller, at det er efterretninger fra udlandet, der har gjort, at Skat har opdaget varmtvandsbeholderne, der hver især indeholdt omkring 380.000 cigaretter.

Professionelle smuglere på spil

Det er ikke bare størrelsen på fundet, men også den sofistikerede måde, som smuglergodset var forklædt på, der er bemærkelsesværdigt, fortæller Johnsen. Smugleroperationen var nemlig særdeles professionelt udført.

- Når man kigger på beholderne, så er de fuldstændigt udstyret, som om det er et industrielt varmeanlæg. Og det var jo også det, vi skulle forledes til at tro - at det var kontrollerede varer, siger han.

- Men da vi kiggede nærmere på det og fik skåret hul med en vinkelsliber, så kunne vi se, at der var tale om cigaretsmugling.

Dækket af peber

Cigaretterne var ifølge Kristian Johnsen dækket af peber. Peberet skulle camouflere lugten af tobak, så eventuelle tobakshunde ikke ville opdage cigaretterne.

De indsmuglede varer kunne have bragt penge i statskassen - hvis de var blevet bragt til landet på legitim vis.

Afgifter, moms og told alene løber nemlig op i ni millioner kroner.

Fra Dubai til Vestjylland

Skat ved godt, hvor smuglergodset, som anløb på et skib fra Dubai lillejuleaften, var på vej hen.

- Vi har en varemodtager i Vestjylland, siger Kristian Johnsen.

Når cigaretterne er blevet talt op, vil sagen gå videre til Skats særlige kontrolenhed, som sammen med politiet vil efterforske sagen.